Eritrea L-Eritrea (Ge'ez: ኤርትራ ʾErtrā ; Għarbi: إرتريا‎ Iritrijá ), huwa pajjiż li jinsab fil-"qarn" tal-Afrika. L-isem Eritrea huwa derivat mill-forma Taljana tal-isem Grieg Ἐρυθραίᾱ (Erythraíā ), li tfisser l-"[art] ħamra". Il-kapitali tagħha hija Asmara u għandha fruntieri mas-Sudan fil-punent, l-Etjopja man-nofsinhar, u Ġibuti fix-xlokk. Fil-majjistral u fil-lvant tal-Eritrea hemm kosta twila mal-Baħar l-Aħmar, faċċata tal-Arabja Sawdija u l-Jemen. Il-pajjiż fih medda ta' madwar 117,600 km2 (45,406 mil kwadru), u jinkludi l-Arċipelagu Dahlak u ħafna mill-Gżejjer Hanix. L-Eritrea huwa pajjiż multi-etniku, b'disa' gruppi etniċi konoxxuti. Għandha popolazzjoni ta' madwar sitt miljun abitant. Ħafna jitkellmu ilsna Afro-Asjatiċi, Semitiċi jew Kusiti. Fost dawn il-komunitajiet, it-Tigrinja jagħmlu 55% tal-popolazzjoni. Ħafna min-nies huma Insara jew Musulmani. Is-saltna ta' Aksum, li kienet tikkomprendi l-Eritrea tal-lum u l-Etijopja ta' fuq, bdiet bejn l-ewwel u t-tieni seklu wK u kienet Nisranija kważi sa mill-bidu tagħha. Fil-Medju-evu ħafna mill-Eritrea waqgħet taħt is-saltna ta' Medri Baħri, u biċċa minnha kienet tagħmel parti mir-Repubblika Ħamasja. L-Eritrea tal-lum hija magħmula minn saltniet li qabel kienu independenti u stati vassali tal-Imperu Etijopiku u tal-Imperu Ottoman, li eventwalment iffurmaw l-Eritrea Taljana. Fl-1947 l-Eritrea saret parti mill-Federazzjoni tal-Etijopja u l-Eritrea. Wara l-Gwerra għall-Independenza, l-Eritrea saret stat indipendenti fl-1991. L-Eritrea hija membru tal-Unjoni Afrikana, tal-Ġnus Magħquda u l-IGAD, u hija osservatriċi fil-Lega Għarbija.